CELEX: 62016TN0661
Language: el
Date: 2016-09-19 00:00:00
Title: Υπόθεση T-661/16: Προσφυγή της 19 Σεπτεμβρίου 2016 — Credito Fondiario κατά ΕΣΕ

31.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 402/59
            
         Προσφυγή της 19 Σεπτεμβρίου 2016 — Credito Fondiario κατά ΕΣΕ
   (Υπόθεση T-661/16)
   (2016/C 402/71)
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Credito Fondiario SpA (Ρώμη, Ιταλία) (εκπρόσωποι: F. Sciaudone, F. Iacovone, S. Frazzani και A. Neri, δικηγόροι)
   
      Καθού: Ενιαίο Συμβούλιο Εξυγίανσης
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την πρώτη και τη δεύτερη απόφαση του Ενιαίου Συμβουλίου Εξυγίανσης·
            
         
               —
            
            
               να κηρύξει το άρθρο 5, παράγραφος 1, στοιχείο στ', του κατ’ εξουσιοδότηση κανονισμού (ΕΕ) 2015/63, στο οποίο βασίζονται οι προσβαλλόμενες αποφάσεις, ασύμβατο με τις αρχές της ίσης μεταχειρίσεως, της αναλογικότητας και της ασφάλειας δικαίου, οι οποίες κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης·
            
         
               —
            
            
               να κηρύξει το παράρτημα I του κατ’ εξουσιοδότηση κανονισμού (ΕΕ) 2015/63, στο οποίο βασίζονται οι προσβαλλόμενες αποφάσεις, ασύμβατο με τις αρχές της ίσης μεταχειρίσεως, της αναλογικότητας και της ασφάλειας δικαίου, οι οποίες κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης·
            
         
               —
            
            
               να κηρύξει τον κατ’ εξουσιοδότηση κανονισμό (ΕΕ) 2015/63, στον οποίο βασίζονται οι προσβαλλόμενες αποφάσεις, ασύμβατο με την αρχή της επιχειρηματικής ελευθερίας, η οποία κατοχυρώνεται στον Χάρτη των Θεμελιωδών Δικαιωμάτων της Ευρωπαϊκής Ένωσης·
            
         
               —
            
            
               να καταδικάσει το Ενιαίο Συμβούλιο Εξυγίανσης στα δικαστικά έξοδα.
            
         
      Λόγοι και κύρια επιχειρήματα
   
   Με την παρούσα προσφυγή η προσφεύγουσα βάλλει κατά των αποφάσεων της εκτελεστικής συνόδου του Ενιαίου Συμβουλίου Εξυγίανσης SRB/ES/SRF/2016/06 της 15ης Απριλίου 2016 (πρώτη απόφαση) και SRB/ES/SRF/2016/13 της 20ής Μαΐου 2016 (δεύτερη απόφαση), με τις οποίες καθορίζεται, όσον αφορά την προσφεύγουσα, η εκ των προτέρων συνεισφορά που προβλέπεται στον κατ’ εξουσιοδότηση κανονισμό (ΕΕ) 2015/63 για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων συνεισφορές σε χρηματοδοτικές ρυθμίσεις εξυγιάνσεως (ΕΕ 2015, L 11, σ. 44).
   Προς στήριξη της προσφυγής της, η προσφεύγουσα προβάλλει επτά λόγους.
   
               1.
            
            
               Πρώτος λόγος: μη κοινοποίηση της πρώτης και της δεύτερης αποφάσεως στο Credito Fondiario.
               
                           —
                        
                        
                           Η Banca d’Italia δεν κοινοποίησε στην προσφεύγουσα τις δύο αποφάσεις του Ενιαίου Συμβουλίου Εξυγίανσης, όπως προβλέπεται στο άρθρο 5 του εκτελεστικού κανονισμού (ΕΕ) 2015/81 του Συμβουλίου, της 19ης Δεκεμβρίου 2014, περί ενιαίων όρων εφαρμογής του κανονισμού (ΕΕ) 806/2014 του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων εισφορές στο Ενιαίο Ταμείο Εξυγίανσης (ΕΕ 2015, L 15, σ. 1), περιορισθείσα στη γνωστοποίηση του πληρωτέου ποσού και θίγοντας το δικαίωμα της προσφεύγουσας να ασκήσει εμπρόθεσμα ένδικο βοήθημα. Το Ενιαίο Συμβούλιο Εξυγίανσης δεν επέδειξε τη δέουσα επιμέλεια όσον αφορά την κοινοποίηση.
                        
                     
         
               2.
            
            
               Δεύτερος λόγος: παράβαση του άρθρου 296, δεύτερο εδάφιο, ΣΛΕΕ λόγω ελλείψεως αιτιολογίας και μη τήρηση της υποχρεώσεως ακροάσεως στις αποφάσεις που αφορούν τις εκ των προτέρων συνεισφορές.
               
                           —
                        
                        
                           Οι προσβαλλόμενες αποφάσεις δεν περιέχουν καμία αιτιολογία ως προς τον τρόπο με τον οποίο υπολογίστηκε πραγματικά η εκ των προτέρων συνεισφορά, θίγοντας τη δυνατότητα της προσφεύγουσας να ελέγξει πραγματικά τη νομιμότητα και βασιμότητα της αποφάσεως.
                        
                     
         
               3.
            
            
               Τρίτος λόγος: εσφαλμένη εφαρμογή του άρθρου 5, παράγραφος 1, στοιχείο στ', του κατ’ εξουσιοδότηση κανονισμού (ΕΕ) 2015/63.
               
                           —
                        
                        
                           Η εκ των προτέρων συνεισφορά που απαιτήθηκε να καταβληθεί από το Credito Fondiario είναι δυσανάλογη με το προφίλ κινδύνου του ιδρύματος αυτού και είναι προϊόν εσφαλμένης εκτιμήσεως του παθητικού του ιδρύματος.
                        
                     
         
               4.
            
            
               Τέταρτος λόγος: παράβαση των άρθρων 4, παράγραφος 1, και 6 του κατ’ εξουσιοδότηση κανονισμού (ΕΕ) 2015/63. Εσφαλμένη αξιολόγηση του προφίλ κινδύνου του Credito Fondiario.
               
                           —
                        
                        
                           Στις 31 Δεκεμβρίου 2014, το Credito Fondiario εμφάνιζε χαμηλό προφίλ κινδύνου, βάσει των κριτηρίων που προβλέπονται στα άρθρα 4, παράγραφος 1, και 6 του κατ’ εξουσιοδότηση κανονισμού (ΕΕ) 2015/63. Η συνεισφορά που υπολογίστηκε από το Ενιαίο Συμβούλιο Εξυγίανσης αντιστοιχεί σε ιδρύματα με υψηλό προφίλ κινδύνου και οφείλεται στο γεγονός ότι το Ενιαίο Συμβούλιο Εξυγίανσης δεν έλαβε υπόψη τα προβλεπόμενα στα ως άνω άρθρα κριτήρια ορισμού και μειώσεως του κινδύνου.
                        
                     
         
               5.
            
            
               Πέμπτος λόγος: παράβαση των άρθρων 20 και 21 του Χάρτη των Θεμελιωδών Δικαιωμάτων της Ευρωπαϊκής Ένωσης — Ίση μεταχείριση.
               
                           —
                        
                        
                           Το άρθρο 5, παράγραφος 1, στοιχείο στ', και το παράρτημα I του κατ’ εξουσιοδότηση κανονισμού (ΕΕ) 2015/63 παραβιάζουν την αρχή της ίσης μεταχειρίσεως επειδή προβλέπουν μεταχείριση γενεσιουργό δυσμενών διακρίσεων στον επίμαχο τομέα.
                        
                     
         
               6.
            
            
               Έκτος λόγος: παραβίαση των αρχών της αναλογικότητας και της ασφάλειας δικαίου.
               
                           —
                        
                        
                           Μη λαμβάνοντας υπόψη το μειωμένο προφίλ κινδύνου της προσφεύγουσας, οι αποφάσεις επιβάλλουν μια εκ των προτέρων συνεισφορά η οποία αντιστοιχεί σε ίδρυμα με υψηλό προφίλ κινδύνου, παραβιάζοντας τις αρχές της αναλογικότητας και της ασφάλειας δικαίου.
                        
                     
         
               7.
            
            
               Έβδομος λόγος: παράβαση του άρθρου 16 του Χάρτη των Θεμελιωδών Δικαιωμάτων της Ευρωπαϊκής Ένωσης — Επιχειρηματική ελευθερία.
               
                           —
                        
                        
                           Θέτοντας αυστηρότερες απαιτήσεις από τις ήδη προβλεπόμενες στην ευρωπαϊκή τραπεζική νομοθεσία και στον κανονισμό (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) 1093/2010 (ΕΕ 2014, L 225, σ. 1), όσον αφορά την αξιολόγηση του κινδύνου των ιδρυμάτων, και εισάγοντας στοιχεία διακριτικής ευχέρειας στον υπολογισμό της εκ των προτέρων συνεισφοράς, ο κατ’ εξουσιοδότηση κανονισμός (ΕΕ) 2015/63 παραβιάζει τις αρχές της ίσης μεταχειρίσεως, της ασφάλειας δικαίου και της επιχειρηματικής ελευθερίας.